જે ગોરી પ્રજાઓએ આ બધા એશિયાઈ હત્યારાઓની સાચીખોટી કહાણીઓ ઈતિહાસને નામે દુનિયાની પ્રજાઓમાં વહેતી મૂકી. તેમનો પોતાનો રેકડ ‘અવરનું તો એક પણ આપનાં અઢાર છે’ વાળે ન્યાયે એશિયાઈ હત્યારાઓને ક્યાંયે વટાવી જાય એવો છતાં તેમણે તે ધર્મપ્રેમ દેશપ્રેમ, સામ્રાજ્યભક્તિ એવાં એવાં રૂડાંરૂપાળાં નામ દઈને રંગીન પ્રજાઓ આગળ સિફતથી મૂક્યો. ચંગીસ, તૈમૂર, નાદિર આખરે તો વ્યક્તિગત વંટોળિયા કે વાવાઝોડાં હતાં; જ્યારે એશિયા, આફ્રિકા, મધ્ય કે દક્ષિણ અમેરિકાની નિરુપદ્રવી પાપભીરુ અને બાળક સમી નિર્દોષ પ્રજાઓ પર ધર્મ કે દેશને નામે સામુદાયિક અને સંગઠિત આક્રમણ કરીને તેમનો નાશ કે રક્તશોષણ કરનારી સામ્રાજ્યવાદી ગોરી પ્રજાઓએ કરેલી કતલો તે વરતાવેલા કાળા કેર, ધર્મની કે દેશની ઉજ્જવળ સેવા તરીકે ઓળખવામાં આવ્યા! ધર્મને નામે વર્ષો સુધી પોપની આજ્ઞાના બહાને આખા યુરોપમાં થયેલી હજારો લાખો ધર્મપરાયણ ખિસ્તીઓની હોળીઓ, હરનાન્ડો કોસ્ટીઝ અને બીજા સ્પેનવાસી હુમલાખોર વિજેતાઓએ મધ્ય અમેરિકામાં ગુજારેલા સિતમો, બેલ્જીયન કોંગોમાં રાજા લિયોપોલ્ડની હબસીઓના લોહી નીંગળતી રાજવટ, ‘૫૭ના બળવા પછી હિંદમાં પોતાની રાજવટની ધાક બેસાડવા અંગ્રેજોએ ચલાવેલી બેફામ ખૂનામરકી, છેલ્લા બે મહાયુદ્ધોમાં લાખો કરોડોને હિસાબે નવલોહિયા જુવાનોને તોપોના મારા તરીકે વાપરનારા યુરોપના રાજકારણી મુત્સદ્દીઓ, વરસો બાદ ઝલાઈને ૬૦ લાખ યહૂદીઓને ભઠ્ઠીમાં જીવતા બાળ્યા બાદ ફાંસીએ ચડેલો નાઝી આઈકમૅન અને હિરોશિમા પર એટમબોમ્બ ઝીંકીને એક જ કોળીયે બે લાખ જેટલા જાપાનીઓને ભરખનાર અમેરિકન વિમાની, એ બધાના રેકોર્ડ આગળ આજે ઈતિહાસ ભણતા કિશોરની નજરમાં જૂના ચંગીઝ, તૈમૂર બાપડા આળસુ અળસિયાં જેવાં લાગે એમ છે.